Papersnake/gushiwen huggingface dataset:
郑佥判取苏黄门图史园囿文章鼓吹之语为韵见
方岳（宋代）

我观众草树，等是气所囿。
蓬茅一何荒，桃李一何秀。
荣悴固不齐，受命了无缪。
所以山中人，翩然拂归袖。
丁宁语泉石，此误不可又。
开帘受微飔，排闼入孤岫。
是身如虚空，一室宽宇宙。
夫何不訾省，与世争决骤。
天分有固然，吾力岂其究。
世子和前韵有自顾不才惭锡士只缘多病欠朝天
李思衍（宋代）

雨露汪洋普汉恩，凤啣丹诏出红云。
拓开地角皆和气，净挟天河洗战尘。
尽道玺书十行下，胜如琴殿五弦薰。
乾坤兼爱无南北，何患云雷复有屯。
背嵎沃壤
徐威（明代）

山下平平百顷田，人家多厌粥和饘。不应限却东南地，丰草长林塞眼前。
松径风
陈烓（明代）

一径深且纡，森森覆松栝。清风池上来，幽思与之发。

逸响谐素琴，凉阴散缃帙。弘景或可邀，高怀共清豁。
晚眺二首 其一
林季仲（宋代）

秋色澹脩渚，夕光明小楼。溪虚烟漠漠，天迥雁悠悠。

短发存堪数，黄花插自羞。青山本无事，敛黛为谁忧。
杂咏一百首·外黄儿
刘克庄（宋代）

子羽力扛鼎，诸侯屈膝臣。
能从小儿语，尽活一城人。
连夜不寐因成苦调
戴亨（清代）

玄冥作重阴，惨雪纷扬播。冽冽交树风，凛凛侵书舍。

侧闻煖寒交，欢歌动四座。歌声遏行云，欢呼累长夜。

顾影自生怜，终宵不能卧。万感结愁肠，默默对书坐。

出处两无能，生涯日趋下。忆昨返家门，妻孥令我怕。

悴憔非人形，悬鹑仅掩胯。战慄向我言，口噤艰出话。

室内静炊烟，盎底积尘堁。绕膝黄口儿，苦道腹饥饿。

哀哀哭叫娘，顿足裂衣破。相顾正徬徨，高呼索租课。

婉语丐迟期，嗔怒杂嫚骂。身贫世所欺，非关性怯懦。

此境谁能堪，听者足惊讶。皇天岂不仁，我独遭坎坷。

年衰悲道穷，八口任难卸。炎凉迥分途，馀光耻相借。

逼处实在兹，展转增摧挫。东方日不明，歌钟且未罢。

安得酒如渑，沈湎纵交斝。既令百情远，又令磈礧化。
和文与可洋州园亭三十咏 南园
苏辙（宋代）

官是劝农官，种桑亦其所。
安得陌上人，隔叶攀条语。
伦母黎贞节诗
庞嵩（明代）

广南妇节几垂芬，伦门节妇黎为真。百年伉俪仅数月，稿砧一丧何酸辛。

抚摩遗腹摧肝腑，誓言甘作九泉人。届期天遣生男子，夫有男子夫不死。

遗田二亩何足供，忍饿凌寒执麻枲。斗横夜永风凄凉，衡门破屋天为霜。

剔灯顾影茕茕在，纫针细补儿衣裳。课儿昼遣从师读，归向窗前共饘粥。

更期学作一等人，勉从尔舅罗浮麓。莫言远去膝下悲，吾心已惯阖门独。

黄龙讲席春风深，阿母闻之亦慰心。蓝衣随换班衣旧，青云有路仍须寻。

阿母年来踰六秩，纲常铸就丹衷铁。霜台御史偶知闻，特耀褒章厉高节。
周愚卿求所藏灵壁石名堆云
赵蕃（宋代）

一自风尘没泗滨，英遗何敢漫嶙峋。
崩腾直自天边落，拳握空夸席上珍。
好事了知真是癖，倾家务买不论贫。
不来俗客仍须钥，夜半负舟端有人。
寄同年朱景渊通判八首
刘宰（宋代）

细柳真将军，劲气可立懦。
向来拯时危，功略天下半。
屡诏不肯起，出处县自断。
十载山泽游，万念春冰涣。
何当求识面，介子同里闬。
自归宗入灵溪观
孔武仲（宋代）

石桥横路水溅溅，百尺琳宫馆列仙。
闻有秦人来避世，至今修竹上参天。
游湘山寺
孟洋（明代）

云里孤亭落翠微，林间宝刹隐光辉。寒钟寂寂秋花细，碧殿阴阴古木稀。

望极烟霞流远壑，行深薜荔引重扉。却悲尘迹同流水，聊复高吟傍落晖。
偶成
黄公度（宋代）

野鸟春布谷，阶虫秋络丝。
呶呶空过耳，终不救寒饥。
颂古十五首
释慧远（宋代）

山花如锦水如蓝，亲见文殊接话谈。
十字街头轻一拶，前三三对后三三。
别西樵山
曾鸣雷（明代）

名山几载避尘氛，玄鹤青松得共群。载酒每邀乌利子，题诗常对紫云君。

著书未遂藏山麓，丛桂犹怜护岭云。他日结庐还此地，草堂休勒稚圭文。
示龙王长老法赞用旧韵先公佳城与寺相直
胡寅（宋代）

堂堂感麟翁，耿耿跨箕尾。
已垂百世芳，何用东山起。
平和梦奠处，郁郁佳城启。
禅枝附奕叶，鱼粥常千指。
老龙卧颓波，秀木森嶷峙。
堆螺沃黛山，泻玉摐金水。
上人一锡拄，心寂倦他徙。
我亦希子文，仕已忘愠喜。
时来语道要，中立旁不倚。
而君乐幻空，说定不说止。
永怀先觉人，愧发汗流泚。
彝伦出笔削，一是无彼此。
修程不自勉，九十半百里。
相彼齅世芬，所向辄摇弭。
未知吾相马，异质遗毛齿。
更须求真龙，万古资一洗。
寒食值雨
欧阳修（宋代）

禁火仍风雨，客心愁复凄。
阴云花更重，春日水平堤。
油壁逢南陌，秋千出绿蹊。
寻芳无厌远，自有锦障泥。
舍弟彤检校南庄刈稻中秋日作三绝句见寄醉后偶次其韵答之 其三
李彭（宋代）

珍重江南庾子山，诗名晚岁满江关。应须剩读书千卷，始在班扬伯仲间。
和余庆长老春十首 其四
释德洪（宋代）

叶云谁剪芘花身，花厎何人笑语频。应是流莺诉心事，窥墙欲见恨无因。
杂兴六言十首
刘克庄（宋代）

一老遂开九秩，诸贤多入八哀。
扶起风前玉树，吸空月下金罍。
用靖兄韵送义兄
释慧空（宋代）

妙德熏天富，空生彻骨穷。同将一点雪，煅出太虚空。

少待鹍鹏化，聊资九万风。殷勤问行李，一箭过辽东。
春早四首
刘克庄（宋代）

屋山无笋圃无蔬，釜冷樽空客至疏。
说与厨人稀作粥，老夫留腹要盛书。
三江亭
顾文（宋代）

词源倒峡势奔侵，绠短那容汲万寻。望属沧浪惊鹤唳，志存流水识琴心。

挥毫句句囊盛锦，拜赐人人袖有金。不日都俞在庙庙，更听虎啸应龙吟。
玉泉观鱼
胡仲弓（宋代）

一潭秋水净无尘，付与群鱼东性真。
镇日倚栏看未足，岂知沧海有修鳞。
醉蓬莱·看鸥翻波溅
孙道绚（宋代）

看鸥翻波溅，苹末风轻，水轩消暑。云叠奇峰，破桐阴亭午。列岫连环，溜泉鸣玉，对幅巾芒履。况有清时，风流故人，剧谈挥麈。才冠一时，论高两汉，书扇豪踪，吐凤辞语。昼锦归来，庆长年老母。且尽绿尊，莫怀归兴，听扇歌高举。会见登庸，泥封诏下，促朝天去。
赠韦侍御黄裳其二
李白（唐代）

见君乘骢马。
知上太山道。
此地果摧轮。
全身以为宝。
我如丰年玉。
弃置秋田草。
但勖冰壶心。
无为叹衰老。
刘伶锸
徐渭（明代）

片锸县车锻者谁，定知叔夜为侬锤。柳边几受寒泉淬，花底长陪醉客嬉。

四大还家何用尔，一时夺彼亦嗔伊。古来兢诧苌弘血，化碧当年若个知。
句
孙应时（宋代）

牛车担负愧高义，当知薄命非倪宽。
东阳道旁涵碧亭
刘宰（宋代）

四山委苍翠，一沼湛清涟。
云飞松竹留，石堕藤萝牵。
泉昔乱丝竹，鸟语赓笑言。
斯亭作者谁，挽仰四百年。
栋宇有兴废，篇章足流傅。
官道纷往来，此地旷周旋。
乃知造物意，以遗静者便。
我来旱暵馀，龟兆坼平田。
攀崖遡源委，石窦鸣涓涓。
摩挲两石鱼，变化定何年。
香闺七吊诗 其七 朱淑真
徐熥（明代）

朱粉慵调倦理妆，知音难遇有情郎。可怜一片西湖月，只向深闺照断肠。
忆母二首
释云岫（宋代）

天不高兮海不深，白云飞处定关心。
蒲鞋能上时人眼，那更西风叶落金。
题扇暍图
释居简（宋代）

忠厚文传武，吾宁未释疑。能扇行路暍，不疗采薇饥。

酷在炎炎处，凉生习习时。白团替黄钺，宜画不宜诗。
瓜果四首 其四
肖雄（清代）

山北山南杏子多，更夸仙果好频婆。枣花落后樱桃熟，一段风光莫忽过。
我客至止
苏洵（宋代）

我客至止，我迎于门。
来升我堂，来饮我尊。
羞鳖不时，詈我不勤。
求我何多，请辞不能。
客谓主人：唯子我然。
求子之多，责子之深，期子于贤。
偈颂二十九首 其二十二
释云（宋代）

风高八九月，自合知时节。何必待山僧，升堂特地说。

天际雁南飞，接翅作行列。悉念佛法僧，轧轧声不绝。

影落寒山水，已是重漏泄。普请好生观，西来无妙诀。
郑倅德兴平江官满有诗见寄次韵以叙老怀惜别之意
仲并（宋代）

不奈飞埃点素衣，惊霜须鬓落全稀。隔帘初听黄鹂语，举盏那催画鹢归。

就使渊明频日醉，能争伯玉几年非。持竿欲老长城去，分我临流半坐矶。
腊月廿五日立春拟春帖子二首 其二
弘历（清代）

鸿龙玉斗运无休，京兆青旗迓土牛。腊鼓喧鸣春草发，一年农事又从头。
晚秋旅舍寄苗员外
李端（唐代）

争途苦不前，贫病遂连牵。向暮同行客，当秋独长年。

晚花唯有菊，寒叶已无蝉。吏部逢今日，还应瓮下眠。
点绛唇 其八 旅晓柬汉思
曹尔堪（清代）

幔卷同云，平皋木介霜威肃。柳条吹秃，犹映晴淮绿。

道德微言，为目宁为腹，堪三复，他年空谷，活火煨黄独。
灵源清禅师赞五首 其一
释德洪（宋代）

辩如玄沙有边幅，韵如睦州出风骨。默然而说心自昭，八荒光风寄毛粟。

独立南荣山岳峻，临济欲倾不敢覆。笑横玉麈气如春，一堂严冷天魔哭。
石田
释师范（宋代）

纷纷多是竞膏腴，砍实谁能下一锄。
几见萌心还{左忄右罗}{左忄右霸}，只缘无处著工夫。
感时
姚合（唐代）

忆昔未出话，索寞无精神。逢人话天命，自贱如埃尘。

君今才出话，飒爽鞍马春。逢人话天命，自重如千钧。

信涉名利道，举动皆丧真。君今自世情，何况天下人。
满江红 其四 醉饮史远公斋中有感，四用回韵
董元恺（清代）

天地茫茫，愁无尽、销愁无术。应只有、浇愁惟酒，不烦蔘术。

花下频招松下鹤，盘中又检山中栗。料吾身、烂醉是生涯，须千日。

梦欲醒，庄周漆。心常醉，刘伶匹。任挥毫草檄，请缨投笔。

薄劣自甘糟粕劳，不才且入山林密。抚长锥、终岁处囊中，何由出。
挽刘中远侍郎
史尧弼（宋代）

神主多艰日，归安九庙中。
忌才终引去，退卧敢论功。
未省真忘世，尝疑数悟空。
欲谘黄发老，几杖合扶公。
送杨亨仲还建康
朱翌（宋代）

湖海重相面，干戈早脱身。
亦知怀琰琬，宁肯就风尘。
船泛东吴夜，梅寻故国春。
毛锥有持护，如子岂长贫。
寄渊仲深
释行海（宋代）

一树梅花独对门，雪风吹雁没寒云。
梦魂昨夜东南去，行尽江山不见君。
题姮娥图
谢肃（明代）

谁道姮娥是羿妻，桂花香露湿云衣。翻然跃入清虚府，不□人间有别离。
马上偶得
耶律铸（宋代）

十年南北复西东，万里乾坤走断蓬。燕子不来春淡淡，雁行空过雨濛濛。

故园花柳依然好，瀚海风光却不同。寂寞清明寒食节，几声啼鸟怨东风。
往复无间
释重顯（宋代）

日出卯，万国香花竞头走。
邯郸学步笑傍观，岂知凶祸逐其后。
衡阳庞居士庵
释智愚（宋代）

居士当年错用心，浑家不睦到如今。
摝篱柄短无人买，空自萧萧风满林。
送别一西堂
释绍嵩（宋代）

一老说淡话，志怀绝险艰。
别离从阙下，游戏且人间。
落羽羞言命，临岐强破颜。
住山须鈯斧，此句急追还。
谢世颂三首
吴潜（宋代）

夫子曳杖逍遥，曾子易箦兢战。
圣贤乐天畏天，吴子中通一线。
赠许登仕
刘克庄（宋代）

蓬户无人来问疾，薇垣道汝妙通仙。
此翁书眼真盲矣，之子心眸愈瞭然。
预算粉郎将死日，能推绛老始生年。
清漳守相方悬榻，应助君平卖卜钱。
送安同知 其二
魏了翁（宋代）

京邑殿留司马相，东山无以我公归。德人用舍关天运，世上巫咸妄见机。
古长城
陈琏（明代）

榆林青山下，云是古长城。古人不可见，长城今亦平。

空馀饮马窟，泉水喜犹清。村氓星散居，终岁事农耕。

矧属京畿内，无复风尘惊。斯民亦何幸，熙熙乐其生。
留题承旨宋侍郎林亭
释希昼（宋代）

翰苑营嘉致，到来山意深。
会茶多野客，啼竹半沙禽。
雪溜悬危石，棋灯射远林。
言诗素非苦，虚答侍臣心。
鹧鸪天
张孝祥（宋代）

忆昔追游翰墨场。武夷仙伯较文章。琅函奏号银台省，毡笔书名御苑墙。

经十载，过三湘。横楣丽锦照传觞。醉余吐出胸中墨，只欠彭宣到后堂。
叶丞相最高亭
韩元吉（宋代）

丞相园林景物繁，花亭那更得跻攀。
平看溪上千寻来，不数需跻万垒山。
歌舞恍如银汉外，笑谈常在碧云间。
醉酣欲问刘公客，百尺楼中亦汗颜。
与箊谷兄停云携琴至临江关待秋史不至
柯蘅（清代）

客有抱琴至，泠泠风入弦。沧江淡无际，落日欲生烟。

余响忽中断，秋怀殊渺然。美人不相见，怅望隔遥天。
蝶恋花·有寄
曾廉（清代）

月上阑干霜满地。酒客诗人，同觅朱楼醉。红烛烧残花更丽。

醉觅莫便腾腾睡。

山抹微云佳女婿。云散山空，还复听歌吹。移入新词名绿意。

尊前有个人儿媚。
怀寄彭城朋好十首之九寇十一
贺铸（宋代）

寇叔情何厚，邮筒数得书。
前春应上冢，能访酒家无。
为李伯谦题蟠桃三熟图寿白沙叶巡检
郭钰（元代）

瑶池春早群仙集，东方小儿吹玉笛。酒酣携得蟠桃归，种向仙山人未识。

学仙之人写作图，风枝露叶青扶疏。三实垂垂世所无，持赠将军欢有馀。

长歌愿祝将军寿，千岁蟠桃千岁酒。将军自是山中人，好与蟠桃共长久。

丹鹤衔书昨日回，为报蟠桃花又开。南极老人笑相待，稳驾虹桥归去来。
栀子花题画
丰坊（明代）

金鸭香消夏日长，抛书高卧北窗凉。
晚来骤雨山头过，栀子花开满院香。
铁拄杖次韵答赵侍郎
邓深（宋代）

非竹非藤性最刚，铁君风骨凛秋霜。
清坚阅世千年久，正直持身九节长。
宜向山林扶矍铄，难随车马入康庄。
只愁雷电搜蛟蜃，并及新诗不许藏。
送张职方守筠州
范镇（宋代）

南国一麾守，知公安此行。家山虽万里，子舍只邻城。

驿问中宵至，风谣接畛声。定应持课最，同命到天京。
和郭顺则登五峰仙坛
郭钰（元代）

苍山遥拱郁蓝天，鸡犬云间尽得仙。雨散天瓢弥八极，碑磨嵓石照千年。

渔舟隔浦摇春浪，茅屋倚山炊午烟。见说邻僧知敬客，长廊昼静共参禅。
阅滇系杂录永明旧事
吴振棫（清代）

东方日出耀沧溟，牛角山河爝火荧。孱主爪牙群盗贼，蛮天歌哭小朝廷。

赭陉台畔云都散，旧晚坡前草尚青。谁把奇功觅封赏，金蝉风雨不堪听。
蜕龙洞
李处全（宋代）

龙化当年去不回，空余古洞出崔巍。
苍苍野色连天远，脉脉泉崔穴地来。
壁上梭飞三尺雨，匣中剑跃一声雷。
红云六月炎蒸处，庆作商霖泽九垓。
示惠灵为僧
释智愚（宋代）

惠性何如见性通，要教灵验显吾宗。
剩地扬下坠腰石，笑捧衣盂继祖风。
贺李方叔得眉山玉堂赐马公自书券
李之仪（宋代）

帝闲万马皆天宠，一一尽是真龙种。欲知志气吞万里，骏意向人耳双竦。

翰林下直出玉堂，狨鞍宝辔声琅琅。传呼一声惊里闬，新向庭中赐骕骦。

明年乞得东南守，画舸西河卧载酒。免令此马老江山，故用赠君良独厚。

怜君从来家苦贫，坐冷儒士喜意新。自书券字甚雄伟，作书远报江河人。

翰林好士裴丞相，知君亦负玉堂望。愿君宝此。
南乡子
欧阳修（宋代）

雨后斜阳。细细风来细细香。风定波平花映水，休藏。照出轻盈半面妆。

路隔秋江。莲子深深隐翠房。意在莲心无问处，难忘。泪裛红腮不记行。
山中访邱醉石见小径菊花有作
向文焕（清代）

秋菊经霜老，霜高汝亦寒。偶将摇落意，惜此晚芳残。

为与故人约，相期今日欢。黄花小径外，鸡犬款门阑。
宫词
王珪（宋代）

迢递金壶漏水长，轮更传点报君王。
诸宫各进进新果，尽著龙床驻夜香。
读书 其二
张九成（宋代）

横浦非吾土，久寓亦何聊。不学元相国，百斛贮胡椒。

饥寒何以遣，唯以文字消。方其得意处，捽茹亦逍遥。

顿忘物我情，天地本宽饶。告尔二三子，我歌汝其谣。
过蓝田访岑梵则二首 其二
释函是（明代）

惜别自今日，交游忆十年。雁归芦渚冷，人到杏花前。

往事不堪论，遐心总入玄。悠悠江上水，遥望白云边。
收
周紫芝（宋代）

黄梅雨熟汝辞家，数得秋风到藕花。书里悬知有归日，醉中不复问年华。
句 其三
李建中（宋代）

故宫芳草在，往事暮江流。
寄杨轩
邵雍（宋代）

淇水清且泚，泉源发吾地。
流到君家时，尽是思君意。
逍遥咏
宋太宗（宋代）

玄之玄又见真空，巧拙临时要妙中。
大智伏藏知远近，织微尽达了然通。
周旋物性谁区别，坦荡由来是且同。
境致三才随有位，神光照室莹西东。
环翠楼曹平子吴平仲沈飞霞言别得送字 其二
袁宏道（明代）

归思如奔马，千夫不能控。溪飞潮雨凉，柳络烟条重。

来时皂盖迎，去惟白云送。铜章聊一戏，已醒不重梦。

莫以潜之龙，而易衰兮凤。
和庞次甫秋日海棠二首
郭印（宋代）

悬知草木太钟情，秋晚花梢照眼明。
我已无心齐槁木，莫将妖态见春荣。
宁陵陂 其一
刘攽（宋代）

十里菰蒲百顷陂，秋风袅袅荡涟漪。旅游已信江湖远，水国犹将昼梦疑。
元日
许及之（宋代）

新受开禧岁，难逢庆会辰。感恩沦骨髓，无力报涓尘。

抱瓮供春事，加餐作幸民。屠苏须满引，且愿病离身。
过髦塘渡
杨万里（宋代）

雪浪无坚岸，金沙有退痕。
断桥犹半板，漱树欲枯根。
为问新来涨，今年第几番？
昨来愁此渡，已济不堪论。
送郑台处士归绛岩
方干（唐代）

荣启先生挟琴去，厌寻灵胜忆岩栖。
白猿垂树窗边月，红鲤惊钩竹外溪。
惯采药苗供野馔，曾书蕉叶寄新题。
古贤犹怆河梁别，未可匆匆便解携。
樵者
崔涂（唐代）

行山行采薇，闲翦蕙为衣。避世嫌山浅，逢人说姓稀。

有时还独醉，何处掩衡扉。莫看棋终局，溪风晚待归。
次韵和子澄春祠先圣律诗
罗愿（宋代）

质明帨洗动轻漪，礼殿巍巍百世师。伏几亲瞻古人象，陪祠颇杂汉官仪。

诗书自可谋元帅，俎豆何妨示小儿。春服咏归千古意，只今童冠可无诗。
度吕梁洪
贡奎（元代）

朝发下邳山，黄流溯迢遥。吕梁开险关，悬河倾奔号。

南通广越疆，琛贡来千艘。连樯驻其下，祈赛声啁嘈。

冈环岸势侧，庙奠岩阴高。横滩绝东注，乱石不可篙。

嶙峋布戈戟，屈曲蟠虬蛟。湍飞稍旁激，盘涡散惊涛。

修缆危一线，千钧泛鸿毛。凌虚独凝睇，屹若登云霄。

寒云暗腥蛰，落日摇金鳌。我老才气薄，搜吟愧前豪。

神京望何极，轻帆竞群飘。
和陈生三首
胡寅（宋代）

挂却衣冠把钓纶，那知藏拙未全真。
余生意态无相顾，未死工夫有自新。
弦绝谁传流水曲，瑟希曾对舞雩春。
晚交况得陈丘子，不但波澜子建亲。
和兖弟与梁况之学士同作四绝句·右纪况之学
苏颂（宋代）

南山到处待挥毫，逸似凌云羽翮飘。
好著碧纱笼寺壁，更将金刻置岩标。
赠神目相士
文天祥（宋代）

道茂数遁甲，长房得役鬼。
风鉴麻衣仙，地理青乌子。
择术患不精。
精义本无二。
奇哉梦笔生，熊鱼掩前氏。
夜半
姜特立（宋代）

夜半霜铺瓦，浑如水泼衾。
炉红朝易起，衣重老难任。
送范漕子仪
朱翌（宋代）

乃公乃祖帝王师，勋在周家日月旗。
德盛固宜长有后，材高如月用何迟。
五更雨脚方收绝，六月云峰正出奇。
好去加鞭度梅岭，及时功业继前规。
初到池州沿檄阻风麻步
黄彦平（宋代）

悲风林际万牛斩，惊浪江间百马奔。
舟归指点淮南岸，桅折船漂何处村。
喜雨
虞俦（宋代）

云气翻车盖，天河注瓦沟。
滂沱三日雨，登济一年秋。
旱火扫无迹，狂雷怒不收。
腐儒营一饱，卒岁恐优游。
山居雪後二首
杨万里（宋代）

一点红尘未敢生，松间雪後政堪行。
日光半破风微度，时作高林落果声。
山鬼谣 山楼听雨有感
顾太清（清代）

倚危阑、半阴斜日，野云窗外飞起。山楼乍满西风冷，襟袖暗沾烟水。

云际里。分不出、浓青淡绿苍茫耳。空濛眼底。但电掣金蛇，雷惊幽谷，尘世亦闻否。

黄昏后，入夜时鸣不已。旧游今昔难比。年来多病身心懒，独坐剪灯凭几。

愁难理。慢付与、青笺斑管从头纪。伤心已矣。奈听雨听风，恼人滋味，愁可有涯涘。
登第后作
何拯（宋代）

自古賨城继踵希，吾门多幸感昌时。
姮娥不惜蟾宫桂，從此何家第二枝。
巴蜀为谯登文石张罗语
佚名（魏晋）

谯登治涪城，文石在巴西。张罗守合水，巴氐那得前。
谒金门
卢祖皋（宋代）

兰棹举。相趁落红飞去。一隙轻帘凝睇处。柳丝牵不住。

昨日翠蛾金缕。今夜碧波烟渚。好梦无凭窗又雨。天涯知几许。
寡人之于国也
孟子弟子录（先秦）

梁惠王曰：“寡人之于国也，尽心焉耳矣。河内凶，则移其民于河东，移其粟于河内；河东凶亦然。察邻国之政，无如寡人之用心者。邻国之民不加少，寡人之民不加多，何也？”

孟子对曰：“王好战，请以战喻。填然鼓之，兵刃既接，弃甲曳兵而走。或百步而后止，或五十步而后止。以五十步笑百步，则何如？”

曰：“不可，直不百步耳，是亦走也。”

曰：“王如知此，则无望民之多于邻国也。

不违农时，谷不可胜食也；数罟不入洿池，鱼鳖不可胜食也；斧斤以时入山林，材木不可胜用也。谷与鱼鳖不可胜食，材木不可胜用，是使民养生丧死无憾也。养生丧死无憾，王道之始也。

五亩之宅，树之以桑，五十者可以衣帛矣。鸡豚狗彘之畜，无失其时，七十者可以食肉矣。百亩之田，勿夺其时，数口之家可以无饥矣；谨庠序之教，申之以孝悌之义，颁白者不负戴于道路矣。七十者衣帛食肉，黎民不饥不寒，然而不王者，未之有也。

狗彘食人食而不知检，涂有饿莩而不知发，人死，则曰：‘非我也，岁也。’是何异于刺人而杀之，曰‘非我也，兵也’？王无罪岁，斯天下之民至焉。”
岁暮
陆游（宋代）

书房偷得蜗庐样，仅仅能容老病身。
纸被蒙头方坐稳，却愁转眼又新春。
送万见湖谪官之武冈
李时行（明代）

同君俱失意，惜别向江干。怅念前途远，方知直道难。

春山当雪霁，古木入云寒。樽酒聊相慰，风尘且自宽。
宴公孙倅乐语口号
牟巘五（宋代）

后先相守是乡人，自有都梁见未曾。
药玉船中频送酒，镂金胜未又行灯。
雁桥旧梦犹能记，凤阙新除自此升。
一笑不妨追乐事，坐看诸县乐丰登。
留别乔白岩王阳明次白楼韵
鲁铎（明代）

十年聚少别常多，绿鬓重看总向皤。
胜地有招还远赴，高轩无事亦频过。
离觞又对钟山月，驿棹遥生汉水波。
诗社尽收佳句在，相思随处一长歌。
咏史
陈普（宋代）

騋皇千万去无归，博得麒麟作厩厮。一片兽心犹自在，建章殿下食其儿。
途中感怀
朱庆馀（唐代）

世上名利牵，途中意惨然。到家能几日，为客便经年。

迹似萍随水，情同鹤在田。何当功业遂，归路下遥天。
寿金仁叟
陈深（宋代）

娇黄著柳回东风，玉霙协瑞飞璇穹。
金猊嘘暖香雾濛，铜槃蜜炬光如虹。
尊前笑挹南极翁，海桃压袖朝霞红。
苍苍五桂云巃峪，南山翠色摩青空。
仁者静寿如山崇，世间凡语难形容。
闻吴九岩何古林诸君游东山诗以寄之
王渐逵（明代）

箬笠藤蓑晚不收，石淙烟磴日淹留。一旬风气催炎暑，万壑云峰敞素秋。

兴起欲寻安道约，梦回多在樾森楼。何时踪浪东山外，明月芦花共约舟。
句 其二
宋京（宋代）

野性乐闲适，我州富佳山。
风入松（岫云）
张炎（宋代）

卷舒无意入虚玄。丘壑伴云烟。石根清气千年润，覆孤松、深护石猿。霭霭静随仙隐，悠悠闲对僧眠。

傍花懒向小溪边。空谷覆流泉。浮踪自感今如此，已无心、万里行天。记得晋人归去，御风飞过斜川。
偶成二首
张耒（宋代）

新引龙孙欲解苞，篱根抽笋已梢梢。
莓苔雨过蜗缘壁，杨柳叶深莺有巢。
答罗天骥
刘克庄（宋代）

乃祖曾吞凤，郎君岂后身。
颇闻精选理，何必慕唐人。
玉麈王夷甫，乌绦吕洞宾。
客谈溪墅胜，终拟卜比邻。
景仁书云去冬因酒病耳病牙遂不入洛以诗寄呈
司马光（宋代）

许昌携手尽时英，况复新开甲第成。
醉里都将春作达，老来不向酒藏情。
齿疏无废衔杯趣，耳病犹分度曲声。
旧友昔游浑忘却，可怜寂寂洛阳城。
太上皇帝圣体清康老母进封信安郡太夫人适斋
楼钥（宋代）

清朝孝治古无伦，通籍推恩总及亲。
八秩升班惟二老，九龄拜命更何人。
春初庆席欢犹在，岁晚宸纶喜共新。
须信长年多富贵，只因同见会昌春。
辰沅舟中
余溥（清代）

五溪环似带，二酉列如屏。云矗两岩黑，天余一线青。

滩声晴亦雨，岚气昼还冥。耳目惬幽趣，樵歌入暮听。
酒禁
华岳（宋代）

将军爱士民心失，太守忧民士气衰。
大抵军民皆赤子，如何从此便藩篱。
和程阁学送小春茶韵四首
袁说友（宋代）

家山历历未归来，投老江湖只自咍。
赖有年年乡信好，一瓯浮玉饱春台。
句
朱惟贤（宋代）

层檐月印高低影，寒壑风号远近声。
仿唐寅芦汀系艇小景即用其韵
弘历（清代）

万顷烟波浮舴艋，飘飖直在秋云顶。梦中疑作广寒游，双手攫将孤月影。
题萧岳英常州草蛊轴，盖尽师之女朱氏之笔二
杨万里（宋代）

笔端春草已如生，点缀蛊沙更未停。
浅著鹅黄作胡蝶，深将猩血染蜻蜓。
和潘帐干二首
史弥宁（宋代）

铁研磨穿志未伸，也叨朝迹也临民。
九关犹记钧天梦，一舸重寻湘水春。
自笑装怀多倥偬，从知满腹欠精神。
调高郢曲难和，羞杀歈歌籋后尘。
拟古五首
何梦桂（宋代）

杞国天柱倾，哀我鞠子疚。
苍鹅飞冲天，妖星大如斗。
帘下玉床称，山摧石鳌负。
河南吊遗黎，原野骨未朽。
北邙望孤陵，古木叫猿狖。
朔风吹尘沙，天寒薄翠袖。
南云山万重，去去莫回首。
滕县时同年西园
苏轼（宋代）

人皆种榆柳，坐待十亩阴。
我独种松柏，守此一寸心。
君看闾里种，盛衰日骎骎。
种木不种德，聚散如飞禽。
老时吾不识，用意一何深。
知人得数士，重义忘千金。
西园手所开，珍木来千岑。
养此霜雪根，迟彼鸾凤吟。
池塘得流水，龟鱼自浮沉。
幽桂日夜长，白花乱青衿。
岂独蕃草木，子孙已成林。
拱把不知数，会当出千寻。
樊侯种梓漆，寿张富华簪。
我作西园诗，以为里人箴。
游仙词三十三首
王镃（宋代）

醉归紫府月流光，霞色仙衣散异香。
闲把玉箫吹一曲，九天风露欲飞霜。
怀古
周霆震（元代）

关河渺渺几浮沈，落日秋风万古心。二顷留人轻六国，一壶玩世重千金。

乱来耆旧传闻泯，老去英雄悔恨深。输与苏门长啸者，不教车马涴山林。
退食
魏道明（金朝）

竿头犊鼻清贫在，梦里槐安旧习空。退食归来澹无事，水边长啸看晴虹。
诗意
陈琰（宋代）

惨淡轻萦似画图，神游物外有还无。灞桥雪里清应苦，饭颗山头人亦癯。

敏掣鲸鱼当碧幽，随象网索玄珠出。□尘解悟天机妙，一字何劳撚断须。
自峨眉还眉州陈蒙山丈从锦城以诗讯问登山辞甚清妙依韵酬答
胡直（明代）

名山几句望中登，御气乘风恨未能。春日偶然成独往，阎浮从未不堪凭。

眼观大地原非相，身到寥天别有灯。为问浣花溪上客，几时还得共鶱腾。
用薛郎所寄示诗三韵
晁公溯（宋代）

薛君昔在日，才可齿诸任。
继世能传业，为文有嗣音。
千秋当却老，六籍更钩深。
何以寿吾子，高才无陆沈。
路口回望方山
杨万里（宋代）

钟阜回头失，方山恋眼寒。似巾檐短帽，如覆玉雕盘。

每恨青苍远，因行反覆看。归时记面目，城里指云端。
偈一百二十首 其八十四
释怀深（宋代）

过去事如梦，了然无罅缝。要当做梦时，便作觉时用。

未来事如做，有无不可见。莫将希望心，昧却娘生面。

见在事如云，目前仿佛有。安得东南风，吹散西山口。
魏太和铜熨斗歌沈西雍太守所藏
王诚（清代）

当涂高高熨不平，金铜仙人辞汉京。化为翁仲魏宫守，巧学新莽抱威斗。

屈戌铜铺锁阿甄，射死母鹿留子身。狼顾忽来受顾命，汝睿安能更执柄。

君不见洛妃步后灵芸啼，针神夜来方卷衣，外间已唱青头鸡。
鹊巢
王洋（宋代）

今年结巢不近地，门户人言解知岁。
了知积累功力劳，投伴鸤鸠无此智。
闾里争如恶少年，不持弹射操空拳。
挥巢取子尽居室，旁观禁止无由缘。
父翔母噪力不加，小雏在手鸣楂楂。
群儿不逞至若此，增巢不得安生涯。
汉家春夏禁采捕，诏书非止行三辅。
可怜科罪挂墙壁，国家禁绝非不预。
郭居熙熙太古民，就令规巢不用嗔。
同游馀啄不相害，海上鸥飞不避人。
抛球乐·莫怨登高白玉杯
冯延巳（五代）

莫怨登高白玉杯，
茱萸微绽菊花开。
池塘水冷鸳鸯起，
帘幕烟寒翡翠来。
重待烧红烛，
留取笙歌莫放回。
偈五首 其一
释法顺（宋代）

好事堆堆叠叠来，不须造作与安排。落林黄叶水推去，横谷白云风卷回。

寒雁一声情念断，霜钟才动我山摧。白杨更有过人处，尽夜寒炉拨死灰。
题画莺
王称（宋代）

半窣芳帘醉梦惊，数声拂曙绕花城。凭谁借得东风力，吹入箫韶杂凤笙。
思归旧隐
周敦颐（宋代）

静思归旧隐，日出半山晴。
醉榻云笼润，吟窗瀑泻清。
闲方为达士，忙只是劳生。
朝市谁头白，车输未晓鸣。
伍国开李梓若见访晚集
陈杓（明代）

笼槛疏烟日暮时，主宾怡得泛霞卮。三缄人世吾犹歉，双剑云霄尔不羁。

地僻岂无栖凤竹，冬森殊有耐寒枝。情酣正懒周行示，漫道亡羊只路歧。
城外土馒头
王梵志（唐代）

城外土馒头，馅草在城里。
一人吃一个，莫嫌没滋味。
淳熙三年发皇后册宝十三首 其七
郊庙朝会歌辞（宋代）

规殿沉沉，叶气旼旼。明章妇顺，表正人伦。蹑是左墄，暨于中庭。

尚宫显相，罔有弗钦。
辟廱
程敏政（明代）

有严辟廱，四方之则。孰其师之，一人孔硕。眷此硕人，明德是崇。

穆其家风，自清惠公。侍禁有声，出教国子。横金服绯，再命伊始。

戟门夜启，舍菜于庭。硕人顾瞻，是仪是刑。朝鼓镗镗，硕人升坐。

诸生执经，或右或左。相帝之治，爰藉群才。迟此硕人，乐哉斯培。

材成孔多，功亦云懋。耆俊之求，入副元后。允兹明良，庶事攸康。

蔚有耿光，吾道之昌。
青原山中赠答刘五斋郡丞四叠前韵
罗洪先（明代）

沛国遗民今再逢，幸于莲社暂过从。忘机相对閒凭几，善问何言答扣钟。

泽畔行吟宁有慕，人前礼法且教慵。年来爱诵高人语，贤则蛟之圣则龙。
巫山一段云·古庙依青嶂
李珣（五代）

古庙依青嶂，行宫枕碧流。水声山色锁妆楼。往事思悠悠。
云雨朝还暮，烟花春复秋。啼猿何必近孤舟。行客自多愁。
桂林岁晚忆钟尚书
乐雷发（宋代）

尘满湘翁薜荔衣，江湖岁晚鬓成丝。
桂州杨五今何处，雪片梅花枉费诗。
闻定海警感作三章 其一
姚燮（清代）

何为冠山鳌，不抃海柱倾。升台望南陲，鹑纬如元冥。

迩年鱼盐荒，民力困多儜。转希意外危，鼠窜堪逃生。

城漕兵数千，老稚充其名。积习素游惰，食粟贪太平。

偶遣戒备严，馁志中先萌。示隙授其溃，安待来势横？

何况呼救难，绝岛悬孤城。凡理有缘始，祸实谁酿成？

俯读天诏颁，我皇真圣明。仅以失机责，减罪予之轻。
自岘山趋赴襄城不及门遂宿汉江驿
边贡（明代）

黄昏岘山曲，征马倦跻攀。雨过苍林外，虫鸣废井间。

断崖成聚落，深巷隔尘寰。古驿悬灯候，重门未上关。
酬弘道夫
释行海（宋代）

人隔三州只自知，月明千里是相思。
湖山秋后分题处，朋友丛中忆欠谁。
百岁自完休献玉，万般如戏莫悲丝。
余生定有重逢日，云水茫茫未可期。
晚渡西兴
西成（清代）

吴山今是主，更客越山东。半月梅时雨，一江花信风。

潮平波潋滟，雾合月朦胧。向晚推篷坐，渔镫几点红。
自砺山东望震泽诗
鲍照（南北朝）

澜漫潭洞波。
合沓崿嶂云。
涨岛远不测。
冈涧近难分。
幽篁愁暮见。
思鸟伤夕闻。
以此藉沉痾。
栖迹别人羣。
结言非尽书。
有念岂敷文。
梓州与温商夜别
陈羽（唐代）

凤皇城里花时别，玄武江边月下逢。客舍莫辞先买酒，相门曾忝共登龙。

迎风骚屑千家竹，隔水悠扬午夜钟。明日又行西蜀路，不堪天际远山重。
寄萧梅村 其一
屠绅（清代）

问讯淮南萧使君，几时尊酒赋停云。秋风铁笛青丝幛，晓月银钩白练裙。

授食独客湖海士，护储兼育鹳鹅军。登坛五十心逾壮，不爱寻常祝嘏文。
途中除夜
高蟾（唐代）

南北浮萍迹，年华又暗催。残灯和腊尽，晓角带春来。

鬓欲渐侵雪，心仍未肯灰。金门旧知己，谁为脱尘埃。
次韵仇仁近有怀见寄十首
方回（元代）

犹喜看书懒作诗，暮年自合省云为。
预知阴雨骨骸痛，怯上好山筋力罢。
不寐有时忘数息，无疑焉用扣归奇。
寄声为报仇香道，近日交朋独尔思。
代民输租
杨长孺（宋代）

两年枉了鬓霜华，照管南人没一些。
七百万钱都不要，指膏留放小民家。
和钱处和大资四首
曹勋（宋代）

迷云公已性天开，双涧相逢若再来。
二老果能如洛下，固宜慧远赋优哉。
谨和老人初冬寓笔十绝
洪咨夔（宋代）

平泉草木须臾梦，金谷莺花一撮尘。
富贵若生根到底，两家占断别无人。
尘浪
李之世（明代）

舆行尘浪中，有如江上船。长风吹沙立，白埃漫苍天。

油幕随飘蓬，肩趾失其权。平坡亦登顿，十步九翻颠。

借憩古树阴，枝搅软如绵。疲役思投止，青野断人烟。

殷勤慰仆御，尽力更挨延。
秋风三首
张耒（宋代）

秋风萧萧吹野桑，田家黍稷初登场。
雉肥兔饱鹰隼健，水落沙冷鱼龙藏。
长淮烟波渺千里，怅望搔首山川长。
二年薇蕨苦不饱，长安裘马多辉光。
寄高建宁尚书二首 其二
岳珂（宋代）

已分耕畦老一犁，天风吹梦入枯溪。谁怜北垞骑牛背，又踏东枯放马蹄。

槐绿不妨穿禁漏，枣红便觉动边鼙。归途愿请平戎策，政恐曹装趁诏泥。
三元塔
梁应龙（明代）

一柱峻峥俯八荒，巨灵伸臂拂扶桑。晓帆傍鹭回风丽，暮寺寻僧借月光。

铃动相轮疑有语，笔题阊阖自成章。何年赐出金莲烛，独惹瑶台蕊榜香。
游鹤林寺
郑一岳（明代）

路僻迂游屐，轻烟晓望迷。随香来法界，引翠入招提。

古壁残碑在，飞檐偃柏齐。犹怜竹院影，寂寞近濂溪。
和人黄山杂吟
屈大均（明代）

千峰云起白龙潭，玉乳泠泠滴翠岩。斜倚瑶琴盘石上，卧看秋月出松杉。
陈待制挽诗
叶适（宋代）

已报西川落那边，倒杯索赌计茫茫。
也知汉北餱粮聚，能使江东保障全。
为蚊所扰得一绝句
徐端崇（宋代）

空堂夜合势如云，沟壑宁知过去身。满腹经营尽膏血，那知通夕不眠人。
和刘西曹望海台诗
谢朓（南北朝）

沧波不可望。
望极与天平。
往往孤山映。
处处春云生。
差池远雁没。
飒沓羣鳬惊。
嚣尘及簿领。
弃舍出重城。
临川徒可羡。
结网庶时营。
圆石六题 其二 邀月亭
黄裳（宋代）

迎晖不觉一日尽，邀月又会三人閒。未言期约绿岩畔，且共歌人清樽间。

霜轮皎皎无今古，世途扰扰多新故。今月曾经照故人，古人问月今何处。

百年光景行复催，有月可邀能几回。双岩达士不须说，始见迎晖复邀月。
岁残风雨满腹牢骚，拈笔长吟藉舒沈闷二首 其二
王德爵（清代）

桃花林外酒旗飘，曾醉东风听绿幺。昔日疏狂齐阮籍，几人勋绿似班超。

草非指佞心终直，桐即知音尾已焦。万事不能能饮酒，月明戏举玉杯邀。
潞河与受之侍郎别次见赠韵
茅元仪（明代）

崩岸惊涛不可闻，新湍陡处手初分。
共听夜雨还伤我，独趁秋初却羡君。
东阁只嬴抄秘本，北山重补未耕云。
明朝泪落芦沟上，也解随流逐卫濆。
大翁携来琴画砚帖俱典尽感赋
释函可（明代）

年来欲典已无衣，诸友相随愿尽违。霹雳秪从梦里听，云烟不向冷边飞。

田荒池涸端溪远，鸟死虫枯枣木稀。独有老身无卖处，好携破卷共僧扉。
续县令题雁诗
王奇（宋代）

只只含芦背晓霜，尽随鸳鹭立寒塘。晚来渔棹惊飞去，书破遥天字一行。
宴李氏园亭得庆字韵
洪刍（宋代）

我来北斗南，两见回东柄。万斛开府愁，四壁文园病。

谁知深巷中，卉木颇幽夐。大梁贤公子，携酒宾亦命。

红蕤已飘零，绿绮方辉映。岂惟追寻迟，亦苦风雨横。

主宾混谁何，谈笑杂嘲评。讵知时雨灵，但觉中酒圣。

年丰乐崇宁，诗敌蹑长庆。况有雷陈交，何必宛洛盛。

律管承飞灰，羲和驻春令。日月曾几何，佳辰我所竟。

芍药殿馀春，想见晨妆靓。一醉欢有馀，此集君其更。
樵云五景诗 其四 枕流琼响
李穆（唐代）

桥下泠泠漱玉鸣，出山不似在山清。有人高枕云根卧，何必沧浪在濯缨。
渡江之越宿萧山县
真山民（宋代）

昨夜大江舟，今宵小驿楼。
只身千里客，孤枕一灯秋。
市酒难成醉，乡书莫寄愁。
胸中无史记，浪作会稽游。
兴国寺楼上作
王安石（宋代）

松篁不动翠相重，日射流尘四散红。
地上行人愁暍死，那知高处有清风。
苏幕遮·草
梅尧臣（宋代）

露堤平，烟墅杳。乱碧萋萋，雨后江天晓。独有庾郎年最少。窣地春袍，嫩色宜相照。
接长亭，迷远道。堪怨王孙，不记归期早。落尽梨花春又了。满地残阳，翠色和烟老。
次及甫入峡杂咏·十二培
洪咨夔（宋代）

舍车不涉猢狲愁，行舟未过虾蟆培。
咸池乐部十二锺，六丁挈置巫山背。
鳌头赑屃方壶裂，鲸腹膨脝海门碎。
凿开混沌尸者谁，事逐浮云堕茫昧。
禅人并化主写真求赞
释正觉（宋代）

拄杖倚床，默而成章。
夜月通犀角，秋空没雁行。
清写芭蕉雪，秀盛芙蓉霜。
青原价问卢陵米，会有知音句厮当。
春日七首
吕祖谦（宋代）

春波无力未胜鸥，夹岸山光翠欲流。
若使画成惊顾陆，更教吟出压曹刘。
照田蚕行
范成大（宋代）

乡村腊月二十五，长竿然炬照南亩。
近似云开森列星，远如风起飘流萤。
今春雨雹茧丝少，秋日雷鸣稻堆小；
侬家今夜火最明，的知新岁田蚕好。
夜阑风焰西复东，此占最吉余难同。
不惟桑贱谷芃芃，仍更麻无节菜无虫。
分岁词质明奉祠今古同，
吴侬用昏盖土风；礼成废彻夜未艾，
饮福之余即分岁。地炉火软苍术香，
飣盘果饵如蜂房；就中脆饧专节物，
四座齿颊锵冰霜。小儿但喜新年至，
头角长成添意气。老翁把杯心茫然，
增年翻是减吾年。荆钗劝酒仍祝愿，
但愿尊前且强健；君看今岁旧交亲，
大有人无此杯分!老翁饮罢笑捻须明朝重来醉屠苏。
题新喻袁孝子方泰草亭
罗伦（明代）

风花高下草烟青，春满袁家孝子亭。阿母瑶池香梦杳，綵衣犹隔翠云屏。
送杜通直乞罢无极南归
晁说之（宋代）

青堂帐下白题歌，王师城外横天戈。
白首国母契丹女，泣问王师来谓何。
将军突骑擅府库，羌儿逃死独峰驼。
军中即日拜太守，兜鍪未脱群冠峨。
杜侯别乘不愿行，自言壮志今消磨。
顾岂不知金币饶，家有清风誓不颇。
归来南北信所之，无极陋壤留则难。
却卷前志随征雁，回首三吴风景和。
怜君骨法可学道，此生肯与树婆娑。
嗟予投帻亦不晚，君好访我嵩山阿。
送子经归临安
苏庠（宋代）

牛背行将老，鸥沙盟已寒。莼鲈付张翰，书札报任安。

古学饱胸次，惊澜翻笔端。西湖千顷月，留取醉眼看。
玉楼春 其二 贺未斋阁老新拜麟袍之赐。己亥秋日
夏言（明代）

霖雨堂成增气象。麟袍敕赐来天上。共羡龙头老状元，雅称凤池真宰相。

鹓班著处人瞻仰。衣被新恩夸浩荡。更看高阁画仪形，要使苍生谐属望。
苏幕遮
周紫芝（宋代）

水傍边，山尽处。唤取云来，共我山头住。分得一江风共雨。满院芙蓉，更听红妆舞。

趁霜晴，闲独步。那里烟村，有个梅花树。小径斜穿来又去。醉后知他，有甚青云路。
快活歌二首
白玉蟾（宋代）

快活快活真快活，被我一时都掉脱。
撒手浩歌归去来，生姜胡掉果是辣。
如今快活大快活，有时放颠或放劣。
自家身里有夫妻，说向时人须笑杀。
向时快活小快活，无影树子和根拔。
男儿端的会怀胎，子母同形活泼泼。
快活快活真快活，虚空粉碎秋毫末。
轮回生死几千生，这回大死方今活。
旧时窠臼泼生涯，于今净尽都掉脱。
元来爹爹只是爷，懵懵懂懂自瓜葛。
近来髣髴辨西东，七七依前四十八。
如龙养珠心不忘，如鸡抱卵气不绝。
又似寒蝉吸晓风，又如老蚌含秋月。
一个闲人天地间，大笑一声天地阔。
衣则四时惟一衲，饭则千家可一钵。
三家村里弄风狂，十字街头打鹘突。
一夫一妻将六儿，或行或坐常兀兀。
收来放去任纵横，即是十方三世佛。
有酒一杯复一杯，有歌一阕复一阕。
日中了了饭三餐，饭后齁齁睡一歇。
放下万缘都掉脱，脱得自如方快活。
用尽醒醒学得痴，此时化景登晨诀。
时人不会翻筋斗，如饥喫盐加得渴。
偶然放浪到庐山，身在白苹红蓼间。
一登天籁亭前望，黄鹤未归春雨寒。
心酸世上几多人，不炼金液大还丹。
忘形养气乃金液，对景无心是大还。
忘形化气气化神，斯乃大道透三关。
绛宫炎炎偃月炉，灵台寂寂大玄坛。
朱砂乃是赤凤血，水银乃是黑龟肝。
金铅採归入土釜，木汞飞走居泥丸。
华池正在气海内，神室正在黄庭间。
散则眼耳鼻舌忙，聚则经络荣卫闲。
五脏六腑各有神，万神朝元归一灵。
一灵是谓混元精，先天后天乾元亨。
圣人採此为药材，聚之则有散则零。
昼夜河车不暂停，默契大造同运行。
人人本有一滴金，金精木液各半斤。
二十八宿归一炉，一水一火须调匀。
一候刚兮一候柔，一爻武兮一爻文。
心天节候定寒暑，性地分野争楚秦。
一日八万四千里，自有斗柄周天轮。
人将蜕壳阴阳外，不可不炼水银银。
但得黄婆来紫庭，金翁姹女即婚姻。
青龙白虎绕金鼎，黄芽半夜一枝春。
九曲江头飞白雪，崑崙山巅腾紫云。
丁公默默守玉炉，交媾温养成胎婴。
神水沃灭三尸火，慧剑扫除六贼兵。
无中生有一刀圭，粪丸中有蜣蜋形。
湖上众禽尽以俗呼为题 拖白练
文同（宋代）

盘石坐深林，不欲人求见。隔岸谁品弦，数声拖白练。
虞美人（题灵山广禅院）
葛胜仲（宋代）

灵山法会何曾散。此地神光满。丁公潭下百雷霆。疑是银河挽下、一齐倾。

高桥飞观连云起。槛外惊湍水。大矶才过小矶来。应有天孙灵驭、月中迥。
秋感
释文珦（宋代）

客中难度日，池上独徘徊。露冷芙蕖死，天高鸿雁来。

枯茎宁再润，群叫易成哀。对此能无感，吾亲在夜台。
倚阑
陆游（宋代）

满庭晴日破朝寒，粥罢披裘小倚栏。
残菊抱丛香欲尽，一株南烛独如丹。
喜雨
汪炎昶（宋代）

欲雨天如惜，先为数日阴。碎声才满树，残照已穿林。

暂喜还成闷，因嗟已作吟。固应私此壤，潜洒待更深。
何处堪避暑
白居易（唐代）

何处堪避暑，林间背日楼。何处好追凉，池上随风舟。

日高饥始食，食竟饱还游。游罢睡一觉，觉来茶一瓯。

眼明见青山，耳醒闻碧流。脱袜闲濯足，解巾快搔头。

如此来几时，已过六七秋。从心至百骸，无一不自由。

拙退是其分，荣耀非所求。虽被世间笑，终无身外忧。

此语君莫怪，静思吾亦愁。如何三伏月，杨尹谪虔州。
耕图二十一首·拔秧
楼璹（宋代）

新秧初出水，渺渺翠毯齐。
清晨且拔擢，父子争提携。
既沐青满握，再栉根无泥。
及时趁芒种，散著畦东西。
元夕后即事
王柏（宋代）

夜来风色作清寒，灯火残时人意阑。
归路月华犹皎皎，今朝雪影乱漫漫。
比他柳絮真无赖，捐尽梅花不忍看。
独坐不知时节变，一襟和气有余欢。
送诸暨王主簿之任
李益（唐代）

别愁已万绪，离曲方三奏。
远宦一辞乡，南天异风候。
秦城岁芳老，越国春山秀。
落日望寒涛，公门闭清昼。
何用慰相思，裁书寄关右。
访杨才叔不遇留偈斋舍
释正觉（宋代）

呼筇起寂下云居，寒麓回春寻友于。
烟染草芒三径暗，雪晞麦脚一鉏濡。
欲求真语涤尘想，那畏峭风生粟肤。
不见诗郎归怅怏，清癯时对石菖蒲。
南桥
释绍昙（宋代）

渡驴渡马已多时，踏断何妨入水泥。
赡部洲人争弄险，要渠知有截流机。
渔父词
宋高宗（宋代）

薄晚烟林淡翠微，江边秋月已明晖。
纵远抱，适天机，水底闲云片段飞。
赠古调奴
释谷泉（宋代）

我有山童名古调，不育经，
不礼祖。解搬榾柮禦冬寒，
随分衣裳破不补。会栽蔬，
能种芋，千山万山去无懼。
后园居诗
赵翼（清代）

有客忽叩门，来送润笔需。
乞我作墓志，要我工为谀。
言政必龚黄，言学必程朱。
吾聊以为戏，如其意所需。
补缀成一篇，居然君子徒。
核诸其素行，十钧无一铢。
其文倘传后，谁复知贤愚？或且引为据，竟入史册摹。
乃知青史上，大半亦属诬。
除夕同舍集饮
汪元量（宋代）

万里阴寒泪欲流，暂时欢笑且忘忧。
已呼赤脚来烹雁，更遣苍头为割牛。
燕伎女来情不恶，鲁男子在话难投。
欲怜半夜朝天去，霜瓦差差十二楼。
唐人四马卷 其四
宋无（元代）

太仆新调试锦鞯，九重日色照连钱。春来兴庆池边路，偏称宫中软玉鞭。
同韩四、薛三东亭玩月
高适（唐代）

远游怅不乐，兹赏吾道存。款曲故人意，辛勤清夜言。

东亭何寥寥，佳境无朝昏。阶墀近洲渚，户牖当郊原。

矧乃穷周旋，游时怡讨论。树阴荡瑶瑟，月气延清尊。

明河带飞雁，野火连荒村。对此更愁予，悠哉怀故园。
缘识 其四十一
赵炅（宋代）

元正亨庆从此日，万物咸新利贞吉。送旧迎春一夜来，三元为首众情得。

万汇潜臻俱是泰，玄化昭彰天作盖。气和玉烛调阴阳，磨砻整顿知明代。

知明代，歌刑政，王道恢张千官盛。任土陈仪四远来，衣佩锵锵言不尽。

拱极之心文与武，乾坤澄滤焕今古。丹凤来仪见九重，我朝丕运还难遇。

感通玄贶时无比，五谷精华从兹始。五色高吞日月明，百川尽归朝宗水。
读许浑诗
陆游（宋代）

裴相功名冠四朝，许浑身世落渔樵。
若论风月江山主，丁卯桥应胜午桥。
寄陈来献
李云龙（明代）

东风门巷寂，杨柳数株斜。一夜闻寒雨，开帘见落花。

感时念离索，之子卧烟霞。愿托青松树，山中阅岁华。
赠陈伯严吏部
李葆恂（清代）

相见遽言别，思君廿载劳。冥心更世变，埋照益名高。

句健规双井，杯深藐二豪。无言看鬓发，江海日滔滔。
时雨三首 其二
张侃（宋代）

时雨催农事，庭阴散午凉。地宽平野色，云密閟林光。

送目孤村外，舒情小艇旁。斜晖犹返照，何必问商羊。
与郑辕崔全素游枋口同赋三韵诗
薛晏（唐代）

啧苏出深窦，欣然傍欹壁。清漱疏林澄，光净寒石白。

一劳意渴甚，挽玩此水碧。
赠表弟江参议
陆游（宋代）

襄州参议真豪杰，熟视华途嬾著鞭。
夺得鸾篦花里活，皎如玉树酒中仙。
才高狗监无人荐，句好鸡林有客传。
老去眼边亲旧少，津亭少为系归船。
道傍杏花一树盛开
杨士奇（明代）

碧草初出地，杏花红满枝。粲粲耀晨旭，盈盈娇路岐。

称我庭阶赏，植远不可移。玩之未忍别，念当长育时。
颂古五十三首
释文礼（宋代）

上等接人，了无回互。
据坐堂堂，是何谓度。
帅王用处若轩昂，为渠拽倒破禅床。
绍兴祀太社太稷十七首
佚名（隋代）

地载万物，民资迺功。
报本称祀，太稷攸同。
礼乐既备，讫埋愈恭。
神其降嘏，时和风丰。
郾城和壁间韵 其二
李羲钧（清代）

长为弹铗客，不作弃繻生。苦调增三叠，狂歌忆四明。

花前连理曲，月下步虚声。往事都陈迹，惟应以酒名。
送赵振文主簿
楼钥（宋代）

去去江西不作难，片帆双桨荡秋澜。
已知官业非时样，尤喜情秋耐岁寒。
志大自然羞附骥，官卑何用叹栖鸾。
少卿膝上加文度，更比年时辞眼看。
送殿干谯公暂归莆田
曹勋（宋代）

暂辍京尘扰扰间，一鞭行色冒春寒。
梅花细雨资能赋，野水遥山好据鞍。
引道颇闻辞魏阙，觅官况可近长安。
掀髯西笑归宜早，应及莆闽荔子丹。
歌白雪 其二
杨杰（宋代）

歌白雪，雪压樵夫樵担折。行到都门门欲开，十二玉楼歌未彻。
废冢
释文珦（宋代）

荒草没颓垣，知是何人墓。高顶上牛羊，空间住狐兔。

行旅为伤神，子孙在何处。飋飋起悲风，萧骚白杨树。
除夜 其四
徐积（宋代）

前日慈闱献寿觥，为亲歌咏祝长生。被君翻作阳春曲，却使巴人和不成。
江纂墓碑
孙起卿（宋代）

家有占冢碑，近自田家获。
藏之五六年，未甚见省录。
古苔侵文理，封结殆莫识。
偶然嗟其穷，一一为磨剔。
始若漫无文，细寻适可读。
文云晋江纂，长夜垂兹刻。
贞石殊不用，块然但埏埴。
合葬无别铭，背面书反覆。
一字不涉华，本枝记明白。
二父遂兼书，于逌乃宗嫡。
考诸晋史篇，真是小出入。
字画亦险劲，然不类镌斲。
汉魏尚丰碑，兹独何褊迫。
岂时丁丧乱，不暇如品式。
于时义熙季，处次实庚戌。
五胡剖中原，典午窜南极。
苟简理宜尔，宁诒不孝责。
审订既照然，疑去喜自适。
历年七百余，瞥尔驹过隙。
名节苟不传，埃化先瓦石。
寘兹当眼前，用代铭几席。
偈颂六十五首
释普济（宋代）

知之一字，众祸之门。
杀人放火，活捉生擒。
不是今日枢要，亦非上古典刑。
与贼过梯了也，攻墙割壁何人。
酬任察推惠石耳之作
罗愿（宋代）

班嗣不借书，刘棻真好事。惭君辍汉简，畀我充口耳。

胡为有牵联，苍石乃遭刵。平生任公子，百犗供钓饵。

坐令天壤间，厌此江海味。君今效清癯，我更觉软美。

挟书拟从游，梦到沙头市。
新移宴厅
韩琦（宋代）

魏藩池馆有唐风，宴宇耽然制尚雄。岁月已深摧巨栋，庭除非尚逼离宫。

稍迁基址嚣尘外，适在园林掩映中。从此命宾何最盛，四时嘉景尽牢笼。
宫词一百首 其四十四
岳珂（宋代）

塞垣战罢五单于，北驿吹尘捧国书。欲识天声震夷貊，契丹新进九龙车。
存没口号十六首 其八 李亳州伯承
王世贞（明代）

李生宦拙如潘岳，健笔纵横卒未休。晚得一城如斗大，又教青绶在前头。
抚盈歌
韦庄（唐代）

凤縠兮鸳绡，霞疏兮绮寮。玉庭兮春昼，金屋兮秋宵。

愁瞳兮月皎，笑颊兮花娇。罗轻兮浓麝，室暖兮香椒。

銮舆去兮萧屑，七丝断兮泬寥，主父卧兮漳水，

君王幸兮云轺。铅华窅窕兮秾姿，棠公肸蚃兮靡依。

翠华长逝兮莫追，晏相望门兮空悲。
和韩涧泉韵题周晋仙山楹
释永颐（宋代）

不剪亦不斲，山楹在尘表。石泉声淙淙，秀谷自围绕。

是中玄览人，未见今日了。君固自无心，世亦不易晓。

梦奠何可攀，颓然泰山小。当时岩壑人，百世何矫矫。

清吟振霞缨，日翳群阴悄。
始兴江口
刘熊（清代）

岸曲重滩急，沙平乱石蟠。星光摇水白，霜气炼山丹。

野柝荒村近，疏钟破庙寒。停舟怀往事，霸迹久销残。
书韩山人壁
赵湘（宋代）

山木争高叶尽深，山人半醉在庭阴。
常时具馔多餐药，偶夜听松不弄琴。
雨后看苔连井口，秋来见月到池心。
近闻墙外诸峰卖，只向茶铛便煮金。
蒋沙庄居十首 其九
刘弇（宋代）

名愧周繁弱，材非鲁孟劳。蛙仍当鼓吹，径任没蓬蒿。

紫芋新厨味，黄枨馥鲙刀。业诗何水部，耽酒阮兵曹。
唐享昊天乐。第十一
武则天（唐代）

礼终肆类，乐阕九成。仰惟明德，敢荐非馨。

顾惭菲奠，久驰云輧。瞻荷灵泽，悚恋兼盈。
答苏子美离京见寄
欧阳修（宋代）

众奇子美貌，堂堂千人英。
我独疑其胸，浩浩包沧溟。
沧溟产龙蜃，百怪不可名。
是以子美辞，吐出人辄惊。
其於诗最豪，奔放何纵横。
众弦排律吕，金石次第鸣。
间以险绝句，非时震雷霆。
两耳不及掩，百痾为之醒。
吾言既可骇，笔墨尤其精。
少虽尝力学，老乃若天成。
濡毫弄点画，信手不自停。
端庄杂丑怪，群星见搀枪。
烂然溢纸幅，视久无定形。
使我终老学，得一已足矜。
而君兼众美，磊落犹自轻。
高冠出人上，谁敢揖其膺。
群臣列丹陛，几位缺公卿，
使之束带立，可以重朝廷。
况令参国议，高论吐峥嵘。
惜哉三十五，白发今已生。
近者去江淮，作诗寄离情。
口诵不及写，一日传都城。
退之序百物，其鸣由不平。
天方苦君心，欲使发其声。
嗟我非鸑◇，徒思和嘤嘤。
因风幸数寄，警我聋与盲。
送胡子游学正
方回（元代）

俗徒纷云云，章甫殊不竞。
不竞何以故，无奈二氏横。
予曰实不何，请各言其行。
开辟古至今，儒道独也正。
柱史玄牝门，专气保清净。
末流诡长生，妄欲夺天命。
灵山见作用，误认气为性。
轮回岂有之，怪缪莫究竟。
两俱可鄙者，巫觋事禳禜。
愚氓惑幻说，往往堕坑阱。
既曰身出家，粉黛侈婚娉。
岂不交鬼神，酒肉厌羶醟。
此曹浪夸毗，内衰外徒盛。
吾侪读何书，尧舜至孔孟。
抢攘干戈后，学校幸未屏。
穷者伏闾阎，甘忍饥寒并。
仕或为冷官，官冷亦何病。
宁戚半夜歌，曾点暮春咏。
求已胜求人，自重岂容轻。
东家子朱子，述作贯百圣。
遗言一一在，足可雪几映。
省察中为和，存养义由敬。
上泝周程张，例不颛宰柄。
乃有功斯文，如揭日月镜。
韶音一以还，二氏噪卫郑。
榛蔓彼自迷，我此松柏劲。
历观史传间，不学行国政。
丧亡窃威福，依附涉巧令。
异端伺罅隙，磨牙骋讥评。
前哲贵内修，韫匵宁待聘。
信有饭不足，未羡庖欲清。
勉哉子此行，始终抱渊靓。
万一际奇逢，定作苍生庆。
不何归去来，预戒菊径迎。
雪中寄薛郎中
方干（唐代）

野禽未觉巢枝仄，稚子先忧径竹摧。半夜忽明非月午，

前庭旋释被春催。碎花若入樽中去，清气应归笔底来。

深拥红炉听仙乐，忍教愁坐画寒灰。
江神子·博山道中书王氏壁
辛弃疾（宋代）

一川松竹任横斜，有人家，被云遮。雪后疏梅，时见两三花。比着遮源溪上路，风景好，不争多。
旗亭有酒径须赊，晚寒些，怎禁他。醉里匆匆，归骑自随车。白发苍颜吾老矣，只此地，是生涯。
春闺怨三首 其三
周行己（宋代）

燕子引雏来去飞，杨花漠漠草萋萋。窗前睡起浑无绪，倚遍栏干日又西。
句
胡温彦（宋代）

已听恩波生茗椀，更看皇泽下鸡竿。
赠韩印曹归会稽
乃贤（元代）

韩君奇男子，意气凌秋旻。峨峨步摇冠，玉雪映长身。

谭锋勇无敌，筹策捷有神。读书耻沿袭，投笔弃里邻。

翱翔黄金台，慷慨倾缙绅。开口论利害，不避雠与亲。

争欲出门下，荐剡相交陈。和林控大漠，天高地无垠。

宗王锡茅土，蕃阃多重臣。带甲四十万，车庐日辚辚。

诏设大宗正，抚绥播湛恩。长官挟权势，淫刑虐边民。

椎剥尽膏血，游畋彻昏晨。君时主印绶，裂眦忿且瞋。

陈书上东阁，愿言达枫宸。丞相惊吐舌，群僚汗沾巾。

小臣敢讪上，封章竟沈沦。捃摭舞文法，苍蝇点贞珉。

同列愤挥涕，将佐含悲辛。青天日惨淡，愁云夜氤氲。

皇皇绣衣使，执法推忠循。飏言力辨雪，抑滞一朝伸。

旦夕受殊擢，言归念鲈莼。蔷薇满东山，芙蕖映湖滨。

白酒溢春瓮，高堂尽嘉宾。剪烛悦情话，牵衣叙亲姻。

丈夫负奇气，终当追古人。张仪口有舌，范叔岂长贫。

揽镜叹勋业，天运无停轮。念我客京邑，漂零六徂春。

高歌送君别，握手金河津。因之怀东越，扁舟理丝纶。
寄江东王端明
朱翌（宋代）

德人大江南，壶歌温玉帐。
三岁丰年玉，民倚嵩华壮。
政碑满七尺，赐盖高一丈。
平生诗有声，行与李杜抗。
余力到行草，妙合晋人样。
如此不赐环，颇复辜众望。
前时幕下生，今作倚门肮。
故动还远思，一放清江涨。
身如龟甲卷，书自鱼乙放。
南风造新凉，爽气来叠嶂，
壶觞得自引，
茵鼎保无恙。原公介厚禨，
中卣调秬鬯。
酬崔侍御
李白（唐代）

严陵不从万乘游，归卧空山钓碧流。
自是客星辞帝座，元非太白醉扬州。
茶中杂咏·茶瓯
皮日休（唐代）

邢客与越人，皆能造兹器。
圆似月魂堕，轻如云魄起。
枣花势旋眼，蘋沫香沾齿。
松下时一看，支公亦如此。
方量牧地次韵工曹王亚叟
傅察（宋代）

朝廷庶事备成康，郡邑承风底事忙。要使幅员无旷土，始知冀北有留良。

疏狂似我徒劳耳，术业如君讵易量。奔走幸容陪笑语，每观醉墨屡琳琅。
九日访张子直承出看花戏书学舍五首 其一
程颢（宋代）

平日邀相见，过门又不逢。贪随看花伴，应笑我龙钟。
偶得长鱼巨蟹命酒小饮盖久无此举也
陆游（宋代）

老生日日困盐齑，异味棕鱼与楮鸡。
敢望槎头分缩项，况当霜後得团脐。
堪怜妄出缘香饵，尚想横行向草泥。
东崦夜来梅已动，一樽芳酝径须携。
写华严经求颂
释普宁（宋代）

破一微尘出引经，因该果海果该因。
无端却被管城子，名句文俱错指陈。
贺衡卿弟新婚三首 其一
钱蘅生（清代）

玉箫吹彻画堂前，兰室生香笑并肩。如此秋光良夜永，灯光红夺月华鲜。
神霄玉清万寿宫庆成卿以使事奉安圣像闻有二诗书屏俯同其韵复赐太师 其二
赵佶（宋代）

曈曚日驭晓光回，金碧相宜玉府开。步武烟霞还旧观，百神应喜左元来。
句
谌祜（宋代）

造物未尝私化外，英雄何事老隆中。
去八月同张文饶考试始遂言集执经问道至今不
晁公溯（宋代）

通变莫如易，韦编存至今。
如传仲尼手，尽见伏羲心。
此去被清问，岂惟蒙赏音。
要通天下志，观象得惟深。
田家四时·其一
郭祥正（宋代）

田田时雨足，鞭牛务深耕。
选种随土宜，播掷糯与粳。
条桑去蠹枝，柔柔待春荣。
春事不可缓，春鸟亦已鸣。
挽懿节皇后词五首 其三
张扩（宋代）

内治推炎宋，名参列后贤。若为忧国步，遽报损天年。

未畅关雎化，空腾炜管传。六宫遵旧训，女则有遗篇。
幽草二首
张耒（宋代）

衰草已无赖，秋花只强名。
雨园蛩响细，寒树鸟啼清。
淹泊知吾道，幽居见物情。
唯应有邻叟，足雨问农耕。
李子英心远亭
成廷圭（元代）

门外黄尘扫不开，何由吹得到灵台。閒看倦鸟投林去，静爱孤云出岫来。

彭泽高人多逸兴，峨眉仙客有天才。祗今谁到悠然处，同采秋香共一杯。
百字令 示众破惑
李道纯（元代）

成仙捷径，在玄关、一窍四通八达。说与学人先立志，悟后只消时霎。可笑迷徒，不求师指，执着旁门法。般精般气，到头都是兜搭。争知大道堂堂，坦平蓦直，也要师开发。会得善行无辙迹，玄牝自然开阖。一念无生，谷神不死，九转功周币。脱胎归去，大罗天上行蹋。
恋绣衾
佚名（宋代）

元宵三五酒半醺。马蹄前、步步是春。闹市里、看灯去，喜金吾、不禁夜深。如今老大都休也，未黄昏、先闭上门。待月到、窗儿上，对梅花、如对故人。
谢石守留度岁
余力斋（宋代）

岁近归程梦里忙，可怜一日九回肠。
雪中饮酒难为醉，梅下吟诗易得香。
无愧我心何毁辱，休将世事论行藏。
相逢柳已开青眼，共对东风舞一场。
故福国夫人挽歌词 其二
綦崇礼（宋代）

蜀都旌节继辉光，象服重来意独伤。许国毋辞驱远驭，怀人忍复舍中堂。

新阡岂料今同穴，异县端如在故乡。错顾飞云何处是，西山松槚已成行。
安抚大资李参政生辰
喻良能（宋代）

仙李盘根几百秋，我公勋业比伊周。
推恩已解宏元化，戢患犹能庇七州。
不日定为黄合老，他年应伴赤松游。
三江愿得浑为酒，寿斝年年给献酬。
下直
欧阳修（宋代）

宫柳街槐绿未齐，春阴不解宿云低。
轻寒漠漠侵◇褐，小雨云云作燕泥。
报国无功嗟已老，归田有约一何稽。
终当自驾柴车去，独结茅庐颍水西。
秋日同馆中诸丈饮谢都尉林亭
于慎行（明代）

蓟苑秋高望不穷，主家台榭苑墙东。凭阑暝入千峰雨，对酒寒生万木风。

画角声残龙塞远，玉箫曲断凤楼空。先朝邸第多零落，鲁馆依然气色中。
读曾景建四诗
罗椅（宋代）

骚客诗翁死有灵，君行亦足慰飘零。
甫云来共长沙醉，原谓何飘泽畔醒。
一瓣谁堪续香供，四诗今拟当埋名。
黄花红叶秋天晚，想见潇湘野鹜汀。
昭亭食柑
张孝祥（宋代）

一双分我洞庭秋，梨枣傍观不那羞。唤得风霜回齿颊，夜寻清梦五湖舟。
晓望
周容（清代）

万点寒鸦过尽西，一轮斜月向人低。
欲追残梦惊回处，黄菊樽前剥蟹脐。
次韵乐顺之司理新释花松花江及上元不张灯二
周必大（宋代）

天閟华灯亦有情，知君新不顾倾城。
遥怜拥被哦诗句，却遣隋珠照夜明。
闲中自咏
陆游（宋代）

鹤羡清臞鸥羡闲，衡门正在水云间。
无求尚恨时赊酒，有癖应缘酷爱山。
细绕坡头行荦角，别分泉脉听淙潺。
三更不睡看江月，恐有高人夜叩关。
昔仕
刘克庄（宋代）

昔仕年伤早，今归计恨迟。
赖存南岳草，可答北山移。
乍归九首
刘克庄（宋代）

格力穷方进，功夫老始知。
尽教人贬驳，唤作岭南诗。
句 其一
田亘（宋代）

趁暖不随千卉折，凌寒先伴六花开。
前日出城苗犹立槁今日过兴安境上田水灌输郁然弥望有秋可必乃知贤者之政神速如此辄寄呈交代仲钦秘阁
张孝祥（宋代）

筒车无停轮，木枧著高格。粳稌接新润，草木丐馀泽。

府公为霖手，号令行顷刻。愿持一勺水，敬往寿南伯。
赠别章茂献尚书
楼钥（宋代）

我辈重来鬓已皤，贞元朝士苦无多。
才堪柱石犹归去，柰此摧颓一老何。
游栖霞四首 其四
周文璞（宋代）

府帖昨夕下，许奉半月急。遂作兹山游，惘恍忧思失。

古迹堕榛兹，久久失修葺。南唐石塔好，岿然对人立。

高碣缠蛟龙，奇画耐风日。明旦丹阳路，万感当毕集。

说似石翁婆，皆须为余泣。
十二月二十六日趋府
陈造（宋代）

谁谓一舍远，不办三餐趋。
亭午县市西，衙鼓府城隅。
匹马惊鸟去，指槌冰在须。
北风挟霜气，万象付摧枯。
想当折琴弦，未怪裂人肤。
驼裘被甲如，是日有若无。
客首不暇回，顾容少踟躇。
出处不能同，劳逸为之殊。
庞翁马少游，似非隐者徒。
乡居老躬耕，饱温得自娱。
婆娑铜墨间，盍亦省头颅。
蔉穮脱中熟，吾口良易餬。
题孙廷玉藏李仲宾墨竹
方回（元代）

仲宾笔底招君子，廷玉胸中敬正人。
更著紫阳虚叟句，两公炯炯见精神。
诏贡士
蔡襄（宋代）

星骑翩翩鹤诏来，旋闻欢语沸春雷。
天闲未减真龙种，沧海还空老蚌胎。
拂纸半毫含意劲，摩云双翅待风开。
寄言商颍辟荣客，好致吾君放道回。
临江仙 其三 初夏清溪闲泛
曹尔堪（清代）

十亩之间新霁色，爱看桑者闲闲。扁舟歇处野蒿繁。

小桥蝌蚪黑，急水队鱼斑。

我羡村家风味美，修然茅屋三间。柳阴泥湿麦泥干，晓莺新识路，飞去又飞还。
次韵景彝赴省宿马上
梅尧臣（宋代）

乌纱帽底青眸转，朱雀街头玉辔摇。
灯火高楼吹短笛，帘栊斜巷隘初宵。
身归兰省唯看月，心在天津欲倚桥。
枕上夜深应不寐，羡他年少酒微销。
唐康功挽诗二首 其二
赵鼎臣（宋代）

意气闻他日，声名盖此邦。胆令奸吏破，心使壮夫降。

顿失歆龙一，仍存贾虎双。风流嗟已矣，洒泪向秋江。